[13.pielikums](https://likumi.lv/doc.php?id=268342" \l "piel1)   
Ministru kabineta   
2018.gada \_\_\_.\_\_\_\_\_\_\_\_\_\_\_ noteikumiem Nr.\_\_\_

**Pamatizglītības sociālās korekcijas izglītības programmas paraugs**

(izglītības programmas kodi 23011911, 11011911, 21011911)

**I. Izglītības programmas īstenošanas mērķi un uzdevumi**

1. Pamatizglītības sociālās korekcijasizglītībasprogrammas (turpmāk – izglītības programma) mērķis ir nodrošināt skolēna vispusīgu attīstību un sagatavošanu izglītības turpināšanai, darbam un dzīvei sabiedrībā, dodot iespēju apgūt sociālajā pieredzē vispārpieņemtas uzvedības normas un saskarsmes kultūru. Izglītības programmas uzdevumi ir īstenojami atbilstoši valsts pamatizglītības standartam.

2. Izglītības programma ir pamatizglītības programmas īpašais veids, kuru īsteno sociālās korekcijas izglītības iestādē.

**II. Izglītības saturs**

3. Pamatizglītības obligāto saturu, tā apguves plānotos rezultātus mācību jomās nosaka valsts pamatizglītības standarts.

4. Sociālās korekcijas darba saturs noteikts izglītības programmas īstenošanas plānā.

**III. Prasības attiecībā uz iepriekš iegūto izglītību**

5. Sociālās korekcijas izglītības iestādē skolēni tiek ievietoti tikai ar tiesas (tiesneša) nolēmumu.

6. Skolēnus 1.–9. klasē uzņem atbilstoši normatīvajiem aktiem, kas noteic kārtību, kādā bērnu ievieto sociālās korekcijas izglītības iestādē.

**IV. Pedagoģiskā procesa organizācijas principi un īstenošanas plāns, tajā skaitā atbilstoši mācību priekšmetiem**

7. Pedagoģiskā procesa īstenošanai izglītības iestāde veido mācību priekšmetu un stundu plānu, ievērojot 1.tabulā noteikto mācību stundu skaitu mācību priekšmetos.

1. tabula

Mācību stundu skaits trīs gados mācību priekšmetā1

|  |  |  |  |
| --- | --- | --- | --- |
| **Mācību joma un mācību priekšmets** | **1.- 3. klase** | **4.- 6. klase** | **7.- 9. klase** |
| Valodu | | | |
| Latviešu valoda2 | 624 (18) | 490 (14) | 315 (9) |
| Svešvaloda 1, Svešvaloda 23 | 208 (6) | 385 (11) | 525 (15) |
| **Sociālā un pilsoniskā** | | | |
| Sociālās zinības | 104 (3) |  | 105 (3) |
| Sociālās zinības un vēsture |  | 245 (7) |  |
| Latvijas un pasaules vēsture |  |  | 210 (6) |
| **Kultūras izpratnes un pašizpausmes mākslā** | | | |
| Vizuālā māksla | 174 (5) | 105 (3) | 105 (3) |
| Mūzika | 208 (6) | 175 (5) | 105 (3) |
| Literatūra |  | 140 (4) | 210 (6) |
| Teātra māksla |  | 70 (2) | 35 (1) |
| **Dabaszinātņu** | | | |
| Dabaszinības | 208 (6) | 210 (6) |  |
| Ķīmija |  |  | 140 (4) |
| Fizika |  |  | 140 (4) |
| Bioloģija |  |  | 210 (6) |
| Ģeogrāfija |  |  | 210 (6) |
| **Matemātikas** | | | |
| Matemātika | 416 (12) | 560 (16) | 525 (15) |
| **Tehnoloģiju** | | | |
| Dizains un tehnoloģijas | 173 (5) | 140 (4) | 140 (4) |
| Datorika |  | 105 (3) | 175 (5) |
| Inženierzinības |  |  | 35 (1) |
| **Veselības un fiziskās aktivitātes** | | | |
| Sports un veselība4 | 278 (8) | 315 (9) | 315 (9) |

Piezīmes.

1 Iekavās norādīts ieteicamais mācību stundu skaits nedēļā trīs gados.

2 4.klasē vienu latviešu valodas stundu nedēļā ieteicams veltīt literatūras apguvei.

3Stundu sadalījumu starp pirmo un otro svešvalodu nosaka izglītības iestāde atbilstoši tās attīstības plānā noteiktajām prioritātēm. Otrās svešvalodas apguve tiek uzsākta 4.klasē.

4 Mācību priekšmetā Sports un veselība regulāri, katru nedēļu tiek plānotas 3 stundas visās klasēs, 1.klasē – 2 stundas nedēļā.

8. Kopējais stundu skaits mācību priekšmetā noteikts trim gadiem, lai izglītības iestāde varētu elastīgi plānot mācību saturu un organizēt mācību procesu atbilstoši sasniedzamajiem rezultātiem, skolēnu vajadzībām un izglītības iestādes iespējām.

9. Izglītības iestāde atbilstoši attīstības plānā izvirzītajām prioritātēm var samazināt vai palielināt mācību stundu skaitu mācību priekšmetā, nepārsniedzot 10% no  kopējā stundu skaita trīs gados mācību priekšmetā, kurā stundu skaits tiek mainīts.

10. Izglītības iestāde ar vadītāja rīkojumu apstiprina mācību priekšmetu un stundu plānu ar kopējo mācību stundu skaitu katrā mācību priekšmetā mēnesī, semestrī, mācību gadā un uz trim gadiem šādos posmos: 1.–3. klase, 4.–6. klase un 7.–9. klase.

11. Apgūstamo pirmo svešvalodu, kas ir viena no Eiropas Savienības oficiālajām valodām, izglītības iestāde nosaka saskaņā ar tās nolikumā definētajiem mērķiem un uzdevumiem, ievērojot vecāku izvēli un efektivitātes apsvērumus.

12. Ja sociālās korekcijas izglītības iestādē mācās skolēns, kuram ir pedagoģiski medicīniskās komisijas atzinums ar ieteikumu apgūt speciālo izglītības programmu,  tad  šim skolēnam mācību satura apguvē tiek nodrošināts ārējos normatīvajos aktos noteiktais nodrošinājums un noteiktie atbalsta pasākumi atbilstoši viņa speciālajām vajadzībām.

13. Lai palīdzētu skolēnam ar speciālām vajadzībām vai skolēnam, kurš ilgstoši nav apmeklējis izglītības iestādi, iekļauties kopējā mācību procesā, izglītības iestāde izstrādā skolēnam individuālu izglītības programmas apguves plānu, vajadzības gadījumā nodrošinot individuālas mācību stundas vai cita veida atbalstu.

14. Mācību stundās var iekļaut 2 – 3 minūšu dinamiskās pauzes skolēnu stājas attīstīšanai un nostiprināšanai.

15. Mācību satura īstenošanai un sociālās korekcijas nodarbībām izglītības iestāde vai pedagogs mācību līdzekļus izvēlas atbilstoši plānotajam skolēnam sasniedzamajam rezultātam un izmanto Ministru kabineta noteikumos par izglītojamo audzināšanas vadlīnijām un informācijas, mācību līdzekļu, materiālu un mācību un audzināšanas metožu izvērtēšanas kārtību noteiktos kritērijus.

16. Skolēna sociālā korekcija notiek nepārtraukti visu uzturēšanās laiku sociālās korekcijas izglītības iestādē grupā un individuāli. Sociālās korekcijas grupu un individuālās nodarbības, pārrunas ar izglītības iestādes pedagogiem un speciālistiem nodrošina skolēna sociālo korekciju un sekmē reintegrāciju.

17. Sociālās korekcijas darbu individuāli katram skolēnam plāno saskaņā ar normatīvajiem aktiem, kas nosaka sociālās korekcijas izglītības iestādes iekšējās kārtības noteikumus:

17.1. skolēna uzņemšana sociālās korekcijas izglītības iestādē, iepazīstināšana ar izglītības programmu, sociālās korekcijas izglītības iestādes darbu, iekšējās kārtības un drošības noteikumiem;

17.2. adaptācija (līdz sešām kalendārajām nedēļām) – skolēna personības izpēte, individuālā sociālās korekcijas plāna izstrāde, skolēna pastiprināta novērošana, tikšanās un nodarbības ar sociālo pedagogu un psihologu;

17.3. sociālā korekcija (grupā un individuāli):

17.3.1. darba prasmju, informācijas tehnoloģiju apguve un karjeras izglītība;

17.3.2. vērtībizglītība un sagatavošana dzīvei sabiedrībā;

17.3.3. individuālās/grupu nodarbības;

17.4. reintegrācijas veicināšana – skolēns sociālās korekcijas izglītības iestādes darbinieka vadībā izzina savas iespējas saņemt atbalstu pēc sociālās korekcijas izglītības iestādes atstāšanas skolēna dzīvesvietā. Skolēna reintegrācijas veicināšana tiek īstenota, balstoties uz trīspusējo vienošanos starp skolēna dzīvesvietas pašvaldības pārstāvi, vecākiem vai personām, kas realizē aizgādību, un sociālās korekcijas izglītības iestādes deleģētu darbinieku.

18. Katram skolēnam iekārto individuālo sociālās korekcijas lietu un izstrādā individuālo sociālās korekcijas plānu. Pēc katra mācību semestra izvērtē skolēna izaugsmes dinamiku un veic nepieciešamās izmaiņas individuālajā sociālās korekcijas plānā.

19. Sociālās korekcijas grupu darba organizācijas pamatforma ir sociālās korekcijas nodarbība, kas tiek reglamentēta sociālās korekcijas nodarbību sarakstā. Sociālās korekcijas izglītības iestādē sociālās korekcijas nodarbības notiek visa kalendārā gada laikā, kā arī minēto nodarbību sarakstus apstiprina atsevišķi mācību laikam un atsevišķi brīvlaikam.

20. Sociālās korekcijas nodarbību tēmas un to apguves ilgumu paredz sociālās korekcijas nodarbību plānā. Minētās nodarbības organizē attiecīgās nodarbes veikšanai nepieciešamajā materiālajā bāzē atbilstoša speciālista vadībā.

21. Sociālās korekcijas nodarbību tēmas izvēlas atbilstoši skolēnu interesēm un nepieciešamībai, ievērojot tematiskajā jomu sadalījumā noteikto nodarbību sadalījumu. Minētajās nodarbībās skolēnus var dalīt grupās, ievērojot viņu intereses un dzimumus, kā arī nodarbībās apvienojot vairāku klašu skolēnus.

22. Sociālās korekcijas nodarbību plāns sociālās korekcijas procesa organizācijai izglītības iestādē mācību gada laikā noteikts 2.tabulā.

2. tabula

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Klase** | **Nodarbību skaits nedēļā pa klasēm** | | | | | | | | |
| 1. | 2. | 3. | 4. | 5. | 6. | 7. | 8. | 9. |
| Darba prasmju, informācijas tehnoloģiju apguve un karjeras izglītība | 2-6 | 2-6 | 2-6 | 2-6 | 4-8 | 4-8 | 4-8 | 4-8 | 4-8 |
| Vērtībizglītība un sagatavošana dzīvei sabiedrībā | 2-6 | 2-6 | 2-6 | 2-6 | 2-6 | 2-6 | 2-6 | 2-6 | 2-6 |
| Individuālās/grupu nodarbības | 0-6 | 0-6 | 0-6 | 0-6 | 0-8 | 0-8 | 0-8 | 0-8 | 0-8 |
| **Maksimālā nodarbību stundu slodze nedēļā** | 12 | 12 | 12 | 12 | 14 | 14 | 14 | 14 | 14 |

23. Sociālās korekcijas nodarbību plāns sociālās korekcijas procesa organizācijai sociālās korekcijas izglītības iestādē brīvlaikā noteikts 3.tabulā.

3. tabula

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Klase** | **Nodarbību skaits nedēļā pa klasēm** | | | | | | | | |
| 1. | 2. | 3. | 4. | 5. | 6. | 7. | 8. | 9. |
| Individuālās/grupu nodarbības | 6 | 6 | 6 | 6 | 8 | 8 | 8 | 8 | 8 |

24. Papildnosacījumi un paskaidrojumi sociālās korekcijas nodarbību saraksta izveidei:

24.1. nodarbības darba prasmju, informācijas tehnoloģiju apguvei un karjeras izglītībai paredzētas motivēšanai darbam vai mācībām, dažādu arodu iemaņu apgūšanai, piemēram, šūšana, kulinārija, kokapstrāde, dārzkopība, informācijas un komunikācijas tehnoloģijas, karjeras izglītība, tajā skaitā iepazīšanās ar iestādēm, organizācijām, uzņēmumiem;

24.2. nodarbības vērtībizglītībā un sagatavošanā dzīvei sabiedrībā paredzētas skolēna vērtību sistēmas veidošanai, viņa sagatavošanai dzīvei sabiedrībā pēc izglītības iestādes atstāšanas un motivēšanai ievērot veselīgu dzīvesveidu;

24.3. individuālās/grupu nodarbības izglītības iestāde organizē pēc izglītības iestādes psihologa, medicīnas darbinieka vai pedagoģisko darbinieku ieteikuma un atbilstoši skolēnu interesēm un vajadzībām. Nodarbības var paredzēt arī skolēniem, kuri pirms tam ilgstoši nav apmeklējuši izglītības iestādi un nepietiekamā līmenī apguvuši izglītības programmu, tādējādi ir nepieciešamas papildu konsultācijas mācību vielas apguvei.

**V. Mācību vides raksturojums**

25. Izglītības iestāde nodrošina normatīvajos aktos noteiktajām higiēnas prasībām atbilstošu mācību procesu, iekļaujošu, intelektuālo un sociāli emocionālo attīstību un veselību veicinošu, fiziski un emocionāli drošu mācību vidi atbilstoši skolēnu vecumposma vajadzībām un attīstības īpatnībām un universālā dizaina prasībām, piemēram, viegli uztverama informācija, ērta piekļuve, vides objektu kontrastējošs noformējums grīdā un iekštelpās.

**VI. Skolēnu mācību sasniegumu vērtēšanas kārtība**

26. Skolēnu mācību snieguma vērtēšanas pamatprincipi, vērtēšanas veidi, vērtējuma izteikšanas veids un valsts noteiktie pārbaudes darbi izglītības pakāpes beigās ir noteikti valsts pamatizglītības standartā.

27. Izglītības iestāde izstrādā skolēnu mācību sasniegumu vērtēšanas kārtību atbilstoši pamatizglītības standartā noteiktajiem vērtēšanas pamatprincipiem, piemēram, nosakot vērtēšanas mērķi, tās vietu mācību procesā, pārbaudījumu apjomu un skaitu, vienai klasei vienā dienā neplānojot vairāk par vienu līdz diviem temata noslēguma pārbaudes darbiem, vērtējuma izteikšanas veidu, skolēna vecāku vai tā likumisko pārstāvju informēšanas kārtību, “nv” (nav vērtējuma) izmantošanas gadījumus.

28. Skolēnu mācību snieguma vērtēšanas metodiskos paņēmienus, izpildes laiku un vērtēšanas kritērijus nosaka pedagogs, ievērojot mācību jomā noteiktos skolēnam plānotos sasniedzamos rezultātus un izglītības iestādes izstrādāto skolēnu mācību sasniegumu vērtēšanas kārtību.

29. Izglītības programmas apguvi katrā klasē apliecina liecība, kas ietver skolēna snieguma vērtējumu katrā mācību priekšmetā mācību gada noslēgumā. Skolēnu pārcelšana nākamajā klasē notiek atbilstoši normatīvajiem aktiem, kas noteic kārtību, kādā izglītojamie tiek uzņemti vispārējās izglītības programmās un atskaitīti no tām, kā arī obligātajām prasībām šajās programmās izglītojamo pārcelšanai uz nākamo klasi.

30. Par izglītības programmas apguvi skolēns saņem apliecību par vispārējo pamatizglītību un sekmju izrakstu atbilstoši [Vispārējās izglītības likumam](https://likumi.lv/ta/id/20243-visparejas-izglitibas-likums) un normatīvajiem aktiem, kas nosaka kārtību, kādā izsniedzami valsts atzīti vispārējās izglītības dokumenti.

**VII. Izglītības programmas īstenošanai nepieciešamā personāla, finanšu un materiālo līdzekļu izvērtējums un pamatojums**

31. Izglītības programmas īstenošanā izglītības iestāde ievēro normatīvo aktu prasības, kas regulē izglītības iestāžu darbību.

32. Izglītības programmas īstenošanai sociālās korekcijas izglītības iestādē izdevumus finansē no valsts budžeta saskaņā ar gadskārtējo valsts budžeta likumu.

33. Apmaksājamo stundu skaitu mēnesī aprēķina atbilstoši izglītības iestādes vadītāja apstiprinātam mācību priekšmetu un stundu īstenošanas plānam un sociālās korekcijas nodarbību plānam.

34. Sociālās korekcijas nodarbības apmaksā saskaņā ar sociālās korekcijas nodarbību plānu.

35. Pedagoga darba slodzi un darba samaksu nosaka atbilstoši normatīvajam regulējumam par pedagogu darba samaksu.

36. Maksimālais skolēnu skaits sociālās korekcijas izglītības iestādes vienā klasē – 10 skolēni; minimālais skolēnu skaits vienā klasē – 6 skolēni. Ja skolēnu skaits klasē ir mazāk nekā 6, klases apvieno.

37. Sociālās korekcijas izglītības iestādes ieteicamais pedagogu amatu vienību saraksts saskaņā ar sociālās korekcijas izglītības iestādes finansiālajām iespējām norādīts 4.tabulā.

4. tabula

|  |  |  |
| --- | --- | --- |
| **Amati** | **Skolēnu skaits** | |
|  | Līdz 24 | 25 un vairāk |
| Direktors | 1 | |
| Direktora vietnieki izglītības jomā | 0,5 | 1 |
| Izglītības psihologs | 0,5 | 1 |
| Sporta organizators |  | 0,5 |
| Bibliotekārs | 0,2 | 0,25 |
| Sociālais pedagogs | Izzina skolēna problēmu loku;  Izvirza mērķus un uzdevumus problēmu mazināšanai vai novēršanai;  Izstrādā individuālo skolēna sociālās korekcijas plānu, saistībā ar to uzdevumus/darāmos darbus;  Izvērtē un dokumentē sociālās korekcijas darba norisi;  Reizi mēnesī 30 – 40 minūtes tiekas individuālā sarunā ar katru skolēnu. | |
| Internāta skolotājs | Skolēnu skaits internāta grupā no 6 līdz 10;  Noteikta stundu samaksa atbilstoši darba laika grafikam, nodrošinot sabalansētu skolēnu mācību un sociālās korekcijas procesa organizāciju, darba un atpūtas režīmu;  Atbild par skolēna ikdienas dzīves organizēšanu – pašapkalpošanās, dežūras, nodarbību apmeklēšana, mājas darbu izpilde. | |
| Speciālais pedagogs | Ja iestādē ir ievietots bērns ar speciālām vajadzībām. | |

Izglītības un zinātnes ministrs                        Kārlis Šadurskis

Iesniedzējs:

Izglītības un zinātnes ministrs      Kārlis Šadurskis

Vizē:

Valsts sekretāra vietniece –

Politikas iniciatīvu un attīstības departamenta direktore,

valsts sekretāra pienākumu izpildītāja Gunta Arāja